**Til:**

Birgitte Dember (BD), formand

Elisabet Sinding (ES)

Kirsten Hansen-Nord (KHN)

John Torp Andersen, (JA)

Per Transø, (PT)næstformand

Eric Tingleff(ET)

**Info:**

Helene Rasmussen, (HR) socialdirektør i Gentofte Kommune

Torben Søbirk

RSM plus, Lise Foss Nielsen

Maria Buddig Bylinska (MABY)

**Fra:**

Eric Tingleff (ET)

Charlottenlund, den 21.september 2016.

**Referat af Fællescenterbestyrelsesmøde nr. F3-2016**

Hermed udsendes referat af Fællescenterbestyrelsesmøde afholdt tirsdag den 20. september 2016 kl. 16.30 i Strandlunds Dagligstue.

# Dagsorden

1. Godkendelse af referat nr. F2-2016.
2. Orientering fra formand og forretningsfører.
3. Afstemningsresultat om ”Balletmosaikkens placering”. Notat medsendt.
4. Fællesmøder mellem Ejer- og Kollektivbestyrelserne.
5. Etablering af el- stik til opladning af el- biler.
6. Opslag af ny driftsleder men mindre kompetence end tidligere teknisk chef, og fastlæggelse af forretningsførers løn og ansættelsesforhold. (Notat medsendt).
7. Foreløbigt regnskab 2016 (8 måneder forbrug). Rapport medsendt. Gennemgås på mødet.
8. Budget 2017-19 samt 10 års vedligeholdelsesplan m/forklaringer medsendt. Gennemgås på mødet.
9. Bestyrelsens opgaver og administrationens opgaver. Notat medsendt.
10. Biodiversitet i parken
11. Bænken ved nr. 71
12. Udskiftning af plankeværk ved indgangen til Parken
13. Flere cykelstativer ved Fællescentret
14. Skiltning ved stier og indergaderne
15. Forespørgsel til Gentofte Kommune med skiltning med parkering forbudt på vendepladsen i Nordgaden.
16. Fastsættelse af næste møde.
17. Eventuelt.

BD bød velkommen til mødet herunder specielt til Kirsten Hansen-Nord, der er nyvalgt fra Kollektivbestyrelsen. ES gjorde opmærksom på, at det bør give anledning til ny konstituering i Fællescentrets bestyrelse. PT oplyste at han ønsker genvalg som næstformand hvilket JA anbefalede. ES ønsker at opstille til næstformand hvilket blev bakket op af KHN. BD traf på dette grundlag beslutning om, at bestyrelsen fortsætter som hidtil, hvilket betyder at PT fortsætter som næstformand. ES og KHN tog dette til efterretning, men gjorde samtidig opmærksom på, at de syntes, at hvervet skal gå på tur, også begrundet i at Kollektivboligerne udgør den største økonomi.

**1. Godkendelse af referat nr. F2-2016.**

Referatet blev godkendt.

**2. Orientering fra formand og forretningsfører.**

BD orienterede om Claus fratræden. Bestyrelsen har taget opsigelsen til efterretning, og ønsker i den forbindelse at udtrykke held og lykke til Claus i hans nye job.

BD fortsatte med parkeringssagen, og orienterede om status. Gentofte Kommune har skiftet medarbejder på området, så derfor har det trukket ud med indkaldelse til møde. BD vil nu bede Gentofte Kommune foranledige, at der bliver indkaldt til møde med Strandlund så vi kan komme videre med sagen. Det blev anbefalet, at vi har facts på plads til mødet.

ET orienterede om hundeproblemer på Strandlund, såvel beboeres hunde, som hunde udefra. Der klages over hundeglammen i boligerne, løse hunde, og hundeefterladenskaber der ikke bliver samlet op. Det er et stort problem. ET overvejer en opstramning af reglerne for hundehold, og vil fremlægge notat på efterfølgende møde i Fællescentres bestyrelse til godkendelse.

Nordvand er gået i gang med at etablere spjæld i Kildeskovsrenden ved pumpestationen v/ Vennerslund. ET har anmodet om et møde med entreprenøren, for at forebygger og sikre mod støj, tung trafik og andre uhensigtsmæssigheder. Arbejderne påregnes færdige ved årets udgang 2016.

Kystsikring mv. ved ”Stranden” er blevet forsinket, og det er nu besluttet at arbejderne igangsættes primo december 2016. ”Stranden” påregnes genåbnet den 1. maj 2017. Beredskabet står i en given situation klar i hele byggeperioden som sidste år, med Big Bags sandsække og yderligere forstærkning hvis det påkræves.

I øvrigt forhandles samarbejde om ”Vagtordning”, idet Strandlunds vagttelefon påregnes at blive udvidet med det arbejde der på ”Stranden” består i at lukke de nye porte der vil blive etableret der. (2 stk.) i en given højtvandssituation. Vederlaget for dette arbejde forhandles med direktøren for Dansk Handicap Forbund.

Endelig orienterede ET om møde med Danske Bank, der som noget nyt opkræver negativ rente ved indeståender på konti med over 2 mio. kr.

**3. Afstemningsresultat om ”Balletmosaikkens placering”. Notat medsendt.**

ET oplyste, at der efter den demokratiske afstemning nu foreligger resultat. Der var meget stor opbakning til at mosaikken skal blive hængende på 1. sal, og flest stemmer i øvrigt for, at den skal blive hængende hvor den hænger nu. Den samlede bestyrelse er glad for at demokratiet har talt, og at den fortsat bliver hængende hvor den er placeret nu.

**4. Fællesmøder mellem Ejer- og Kollektivbestyrelserne.**

BD indledte med oplysningen om, at fællesmøderne er ophørt idet Ejerforeningens repræsentanter ikke længere ønsker at deltage, bl.a. fordi der er kommet indsigelser over formen, f.eks. deltager 3 fra Kollektivbestyrelsen og kun 2 fra Ejerforeningen i møderne. Fremover ønsker Ejerforeningen disse fællesanliggender behandlet i Fællescentrets bestyrelse på de fastlagte møder.ES og KHN beklagede dette, og udtrykte stor glæde for møderne og syntes det var en god måde at udveksle informationer og klare problemstillinger på. Det blev foreslået, at møderne kunne fortsætte i en mere uhøjtidelig form uden dagsorden og referat, men Ejerforeningens 2 repræsentanter gav udtryk for at de ikke ønsker at fortsætte disse møder. Kollektivbestyrelsens repræsentanter ønsker møderne fortsat. Konklusionen blev herefter, at møderne fortsætter i den uhøjtidelige form uden dagsorden og referater – og fremover kun for Kollektivboligerne, hvilket indebærer, at sager der henhører under Fællescentrets regi ikke kan behandles i møderne.

**5. Etablering af el- stik til opladning af el-biler.**

Strandlund har fået den første beboer der har el- bil. Punktet er sat på dagsordenen for at få afklaret hvorvidt Strandlund skal etablere en opladestation på en eller 2 af parkeringspladserne ud mod Strandvejen, idet der formentlig ud i fremtiden vil komme flere af disse køretøjer. Administrationen undersøger hvad de samlede omkostninger udgør, herunder betalingssystem, så brugeren kan betale for den strøm der leveres.

Punktet medtages på møde i Fællescentret når resultatet foreligger.

**6. Opslag af ny driftsleder med mindre kompetence end tidligere teknisk chef, og fastlæggelse af forretningsførers løn og ansættelsesforhold. Notat medsendt.**

Stillingsopslaget blev gennemgået og godkendt.

Løn og pensionsniveau for ny driftsleder blev ligeledes godkendt.

Løn- og ansættelsesforhold for forretningsfører bliver behandlet i andet forum.

**7. Foreløbigt regnskab 2016 (8 måneders forbrug). Rapport medsendt. Gennemgås på mødet.**

ET gennemgik det foreløbige regnskab 2016 konto for konto. Det forventes, at budgettet for 2016 bliver overholdt. Der er merforbrug på enkelte konti, men samlet set vil regnskabet forventeligt ligge indenfor det godkendte budget for 2016.

**8. Budget 2017-19 samt 10-års vedligeholdelsesplan m/forklaringer medsendt.**

ET gennemgik det udsendte budgetforslag for 2017-19, konto for konto. Der er tale om meget begrænset stigning i udgifterne, samtidig med at der er sket en mindre stigning i de forventede indtægter i 2017. 10- årsplanen for vedligeholdelse m/ bemærkninger blev ligeledes gennemgået og godkendt.

**9. Bestyrelsens opgaver og administrationens opgaver. Notat medsendt.**

BD henledte opmærksomheden på det medsendte notat, der helt klart er juridisk gældende. ES gjorde opmærksom på at det ikke er ført up to date. Efter en længere drøftelse, opnåedes der enighed om principperne i notatet, og der blev givet udtryk for at de elementer i notatet der kan være svære at gennemskue, nu er blevet klarlagt.

Der er på den baggrund enighed om, at punkter svarende til 10 – 13 som udgangspunkt fremtidigt er punkter som ikke skal behandles på bestyrelsesmøder, men som ligger under ET´s kompetenceområde. Der kan dog om nødvendigt sættes et orienteringspunkt på dagsordenen, hvor de enkelte bestyrelsesmedlemmer kan fremsætte deres ønsker eller forslag i forbindelse med den daglige drift. Denne gang behandles punkterne 10 – 13 dog.

**10. Biodiversitet i parken.**

Punktet er sat på dagsordenen for at forhøre til status. Det viste sig, at der var tvivl om hvilken beslutning der blev truffet, da punktet blev behandlet på et af de tidligere fællesmøder.

Det besluttedes, at beboerne skal høres i denne sag, hvorfor det medtages på beboermøde og følges op af en forespørgsel, således at der kan træffes en demokratisk beslutning efterfølgende.

**11. Bænken ved nr. 71.**

Drøftedes, idet administrationen undersøger hvor bænk og kæde ved boligen oprindeligt var placeret. Administrationen vil herefter tage kontakt til beboeren med henblik på at få denne sag løst. ET bad bestyrelsen besigtige området og overveje alternativ placering af bænken.

**12. Udskiftning af plankeværk ved indgangen til Parken.**

ET oplyste, at det er på tegnebrættet at udskifte nuværende plankeværk med et metal hegn svarende til det der er opsat ved Vennerslund (pumpestationen). Afhængig af økonomien, vil hegn blive etableret i 2016 eller først på året i 2017.

**13. Flere cykelstativer ved Fællescentret.**

ES og KHN ønsker cykelstativer opsat ved mur på hjørnet ved den nuværende, da alle nuværende stativer i skuret er fyldt, og hjemmeplejens ansatte derfor stiller deres cykler op ad blomsterkummerne og op af væggene – hvilket ikke er hensigtsmæssigt, af hensyn til adgangsforholdene til og fra Fællescentret.

Administrationen vil se på sagen, og indarbejde udgifterne til nye stativer mv. med henblik på at få etableret flere stativer. Samtidig overvejes det at grave cykelstativer ned i græsarealet overfor ved stien ud til Strandvejen bag gavlen af ejerboligerne.

**14. Skiltning ved stier og inder gaderne.**

Det skal undersøges, hvad regler der gælder for skiltning i skellene mellem Strandlund og Gentofte Kommune – primært hvad angår placering, men også skiltenes udseende. Endvidere skilt med parkering forbudt i Nordgaden ved vendepladsen. Administrationen forelægger spørgsmålet for Gentofte Kommune og udarbejder notat til kommende møde i Fællescentret.

**15. Forespørgsel i Gentofte Kommune med skiltning med parkering forbudt på vendepladsen i Nordgaden.**

Punktet er behandlet under punkt 14.

**16. Fastsættelse af nyt møde.**

Nyt møde blev aftalt til den 29. november 2016 kl. 16.30 i Dagligstuen.

**17. Eventuelt.**

JA gjorde opmærksom på en ny varmemålerbekendtgørelse der indebærer, at alle boliger inden udgangen af 2016 skal have egen varmemåler. ET undersøger status på området.

Med venlig hilsen

På formandens vegne

Eric Tingleff